Pta-man se noue ontkoming met haai in PletDie bytmerk in die seekajak. Foto: NSRI Ben Swart (55), van Pretoria, het Maandagoggend ŉ noue ontkoming met ŉ haai, vermoedelik ŉ witdoodshaai van vier meter, gehad toe hy by Plettenbergbaai in die Wes-Kaap in die see gaan roei het. Marc Rodgers, bevelvoerder van die Nasionale Seereddingsinstituut (NSRI) in Plettenbergbaai, het gesê hul bemanning is omstreeks 07:15 deur drie roeiers ontbied na die see in die omgewing van die Keurbooms-strandmeer. “Die roeiers was op drie seekajakke wat aan mekaar vasgemaak was. Hulle was besig om stadig na die kuslyn te roei,” het Rodgers gesê. Die roeiers en hul kajakke is op twee NSRI-seereddingvaartuie gelaai en na die strand geneem. Swart het aan NSRI-bemanning gesê hy en sy twee vriende, Nick Bester en Ronald Pronk, roei gereeld as hulle op Plettenbergbaai vakansie hou. Hulle het van die sentrale strand na die Keurbooms-strandmeer geroei, sowat 400 m van die kuslyn af, toe hy skielik ŉ stamp onder sy kajak gevoel het. “Die stamp was aan die agterkant . Die trefslag het hom in die lug geslinger voordat hy in die water beland het.” Swart het besef dit was ŉ haai wat ŉ groot hap uit sy kajak geneem het. Hy het teruggeswem na sy kajak, wat nog redelik goed kon dryf. Hy het plat op die kajak gelê totdat sy vriende by hom aangesluit en hul kajakke aan albei kante van die beskadigde kajak vasgemaak het. “Ben het nie weer die haai gesien nie, maar Nick het dit sowat 30 sekondes ná die voorval gesien en toe nie weer nie,” het Rodgers bygevoeg. Die drie mans is nie beseer nie en het geen behandeling nodig gehad nie. Foto’s van die kajak en afmetings van die bytplek gaan aan navorsers gestuur word om die presiese grootte en spesie van die haai te bepaal. Die NSRI doen ŉ beroep op roeiers en swemmers om versigtig te wees, aangesien die Plettenbergbaai-kuslyn sedert die voorval gemonitor word en haaie opgemerk is.